Broj: 711-I-961-P-172/18-13-18

Zagreb, 18. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja i neanonimne prijave, u predmetu dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g.,** na 11. sjednici, održanoj 18. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018., zbog moguće povrede članka 5. stavka 1. i 4. ZSSI-a, koja proizlazi iz mogućeg propusta dužnosnice da u postupku izrade Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17, u daljnjem tekstu: Zakon o postupku izvanredne uprave), kao i u događajima koji su slijedili nakon donošenja Zakona, zaštiti vlastitu vjerodostojnost i dostojanstvo povjerene joj dužnosti, opravda povjerenje građana i upozna građane sa svojim djelovanjem, a što proizlazi iz saznanja da je dužnosnica tijekom ožujka 2017.g. na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona, kao i saznanja da je nakon donošenja navedenog Zakona dala prijedlog Vladi Republike Hrvatske da se za izvanrednog povjerenika trgovačkog društva AGROKOR d.d. imenuje osoba koja je bila dio te neformalne skupine te činjenice da su pojedine osobe iz te skupine kasnije stupale u poslovni odnos sa trgovačkim društvom AGROKOR d.d.**
2. **Poziva se dužnosnica Martina Dalić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je povodom vlastitih saznanja na temelju objava u medijima o okolnostima koje upućuju na moguću povredu odredbi ZSSI-a od strane dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., otvorilo 10. svibnja 2018.g. predmet broj P-172/18.

Protiv dužnosnice Martine Dalić podnesena je dana 11. svibnja 2018.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1533-P-173/18-01-4, a povodom koje je otvoren predmet broj P-173/17.

U predmetnoj neanonimnoj prijavi ukazuje se na preslike email komunikacije između dužnosnice Martine Dalić i osoba koje je angažirala prilikom izrade Zakona o postupku izvanredne uprave (tzv. Lex Agrokor), objavljene na portalu *index.hr.*

Prijavitelj u bitnom smatra da je dužnosnica korištenjem privatne e- mail adrese za komunikaciju s osobama angažiranim na izradi navedenog Zakona, dakle u službene svrhe, povrijedila načela obnašanja javne dužnosti propisana u članku 5. stavku 1. ZSSI-a, kao i da je neopravdano ovu komunikaciju skrivala od javnosti. Ujedno se dovodi u pitanje je li dužnosnica Martina Dalić angažiranjem niza privatnih odvjetnika i savjetnika na izradi predmetnog Zakona postupala isključivo u javnom interesu.

Nadalje, u prijavi se u bitnom navodi da iz objavljene komunikacije proizlazi da je dužnosnica za osobe s kojima komunicira navela da je njihov „*vječni dužnik*“, pa da, ukoliko je točna informacija da svi ljudi koji su bili uključeni u predmetnom procesu izrade nisu bili plaćeni, dužnosnica Martina Dalić sebe dovela u odnos zavisnosti ili stvorila obvezu prema darovatelju, u ovom slučaju odvjetnicima i savjetnicima koji su pružili vrlo vrijednu uslugu bez protučinidbe, čime bi prekršila članak 11. ZSSI-a.

S obzirom da se vlastita saznanja na temelju kojih je Povjerenstvo otvorilo predmet broj P-172/18 te činjenični navodi iz neanonimne prijave, povodom kojih je otvoren predmet broj P-173/18 odnose na jedan te isti događaj, Povjerenstvo je, radi ekonomičnosti postupka, zaključkom broj 711-I-681-P-173/18-02-17 od 15. svibnja 2018.g. spojilo navedena dva predmeta te odredilo da će se povodom istih voditi jedan postupak.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu ZSSI-a.

Povjerenstvo je uvidom u Registar dužnosnika utvrdilo da je Martina Dalić stupila na dužnost potpredsjednice Vlade Republike Hrvatske i ministrice gospodarstva, poduzetništva i obrta 19. listopada 2016.g. Uvidom u Rješenje predsjednika Vlade Republike Hrvatske o razrješenju potpredsjednice Vlade Republike Hrvatske i ministrice gospodarstva, poduzetništva i obrta, KLASA: 080-02/18-02/41, URBROJ: 50301-15/28-18-02 od 14. svibnja 2018.g. utvrđeno je da je dužnosnica Martina Dalić 14. svibnja 2018.g. prestala obnašati navedene dužnosti.

Stoga je Martina Dalić, povodom obnašanja navedenih dužnosti obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. citiranog članka, podnositelju neanonimne prijave jamči se zaštita anonimnosti.

Napominje se da Povjerenstvo, sukladno odredbama ZSSI-a, može pokrenuti i provesti postupak sukoba interesa, vezano za okolnosti koje su nastupile u vrijeme obnašanja dužnosti i nakon što je isti dužnosnik prestao obnašati dužnost te ga se u procesnom smislu, kao stranku postupka iz nadležnosti Povjerenstva, i dalje oslovljava kao dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Pritom je člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a propisana su zabranjena djelovanja dužnosnika u obnašanju dužnosti. Pored ostalog, dužnosnicima je zabranjeno zlouporabiti posebna prava dužnosnika, koja proizlaze ili su potrebna za obavljanje dužnosti; utjecati na dobivanje poslova; koristiti povlaštene informacije o djelovanju državnih tijela radi osobnog probitka ili probitka povezane osobe; na drugi način koristiti položaj dužnosnika utjecajem na odluku zakonodavne, izvršne ili sudbene vlasti kako bi postigli osobni probitak ili probitak službene osobe.

Povjerenstvo je saznanja o relevantnim okolnostima steklo uvidom u članke objavljene na internetskom portalu *indeks.hr*, pogotovo uvidom u objavljene slike poruka elektroničke pošte (printscreen) i sadržaja priloga istih poruka.

Konkretno, radi utvrđenja sadržaja predmetne e-mail korespondencije dužnosnice Martine Dalić, izvršen je uvid u sadržaj slijedećih članaka: članak objavljen 9. svibnja 2018.g., naslova „*Objavljujemo mailove Martine Dalić - Ovo je dokaz da je Plenković znao baš sve o Agrokoru*“; članak objavljen 10. svibnja 2018.g., naslova „*Objavljujemo nove mailove - Tko je odabrao glavne savjetnike za spas Agrokora? Pa, Dalićkini momci s hotmaila*“; članak objavljen 11. svibnja 2018.g., naslova „*Objavljujemo nove mailove - Dalićka laže da nema* *nikakve veze sa Šavorićem*“; članak objavljen 14. svibnja 2018.g., naslova „*Objavljujemo nove* *mailove - Plenkovićev ured ih dobio na dan kad je vlada izglasala Lex Agrokor*“; članak objavljen 15. svibnja 2018.g., naslova „*Objavljujemo nove mailove - Grupa Borg napravila je izdajnički zakon na štetu svih nas, Plenković je sve znao*“, te članak objavljen 17. svibnja 2018.g., naslova „*Objavljujemo nove mailove - Hoće li Plenković i nakon ovog tvrditi da nije ništa znao*“.

Iz predmetne e-mail prepiske, koja se niže citira utvrđeno je da je u istoj sudjelovala dužnosnica Martina Dalić i to ne putem službenih adresa, koje su joj dodijeljene vezano uz obnašanje dužnosti (domene *vlada.hr* i *mingo.hr*), već putem njene privatne adrese elektroničke pošte s domene *hotmail.com.*

Ističe se da dužnosnica u svojim javnim istupima nakon objave predmetne prepiske nije osporavala autentičnost objavljenih slika poruka elektroničke pošte (printscreenova).

Nadalje, iz predmetnih objavljenih elektroničkih poruka, koje se niže citiraju utvrđeno je da su u korespondenciji s dužnosnicom Martinom Dalić, u razdoblju od 27. veljače 2017.g. do 3. travnja 2017.g., koje razdoblje korespondira od izlaska u javnosti informacija o značajnoj krizi poslovanja koncerna AGROKOR do upućivanja Konačnog prijedloga zakona o postupku izvanredne uprave u trgovačkim društvima od sistemskog značaja za Republiku Hrvatsku (popularno prozvanog: „Lex Agrokor“) Hrvatskom saboru, u najvećem broju poruka, pored dužnosnice Martine Dalić, sudjelovali Ante Ramljak i Tomislav Matić iz konzultantske tvrtke TEXO MANAGEMET d.o.o. iz Zagreba, Ilica 1a, Matko Maravić i Tonći Korunić iz brokerske kuće INTERCAPITAL d.d. iz Zagreba, Masarykova 1, Branimir Bricelj i Marko Delić iz tvrtke ALTERA SAVJETOVANJE d.o.o. iz Zagreba, Trg N.Š. Zrinskog 9, te odvjetnici Boris Šavorić i Toni Smrček iz ŠAVORIĆ I PARTNERI Odvjetničko društvo d.o.o. iz Zagreba, Ilica 1a.

Navedeni podaci potvrđeni su uvidom u izvatke iz sudskog registra Trgovačkog suda u Zagrebu. Iako Ante Ramljak nije upisan u sudskom registru kao osoba koja je obavljala funkciju u Upravi ili Nadzornom odboru trgovačkog društva TEXO MANAGEMET d.o.o., on je činjenicu svog radnog odnosa u istom društvu u relevantnom razdoblju potvrdio u svojim izjavama pred Odborom Hrvatskog sabora za gospodarstvo, na koje se referira kasnije u obrazloženju.

Dio od objavljenih elektroničkih poruka ranijeg datuma bio je poslan i na adrese dužnosnika Zdravka Marića, ministra financija te Zorana Besaka iz Zadruge za etično financiranje, ali iz istih ne proizlazi da su oni u ovoj korespondenciji aktivno sudjelovali.

Ujedno, u dijelu relevantne međusobne prepiske s Antom Ramljakom sudjelovao je i prof.dr.sc. Petar Miladin, redoviti profesor na Pravnom fakultetu u Zagrebu, na katedri Trgovačkog prava i prava društava, prema podacima objavljenim na službenim mrežnim stranicama fakulteta, te dužnosnica Sanja Mišević, državna tajnica u Ministarstvu pravosuđa od 28. studenog 2016.g. do 28. travnja 2017.g. Jedna od niže citiranih elektroničkih poruka, pored gore navedenih osoba, upućena je Dubravki Vlašić Pleše, za koju je utvrđeno da je u predmetno vrijeme bila savjetnica predsjednika Vlade Republike Hrvatske.

Niže se kronološkim redoslijedom citira većina objavljenih elektroničkih poruka, i to one iz kojih proizlaze relevantna saznanja o kojima se Povjerenstvo očituje u ovoj odluci odnosno na temelju kojih je donijelo zaključak o ukupnosti okolnosti iz kojih proizlazi zaključak o mogućoj povredi članka 5. ZSSI-a od strane dužnosnice Martine Dalić.

Dana 27. veljače 2017.g. Ante Ramljak uputio je Martini Dalić poruku sadržaja: „*Pitaj ga još i Bruto Bilancu za 2015. i 2016. te financijske izvještaje za 2016. Isto tako, pitaj ga i da ti dostavi svu pravnu i financijsku dokumentaciju za Adria Group BV i Adria Group Holding BV“.* Sukladno tekstu članka portala *indeks.hr* ova uputa Ante Ramljaka dužnosnici odnosila se na navodnu komunikaciju s Ivanom Crnjcem, tadašnjim članom Uprave trgovačkog društva AGROKOR d.d., a vezano za razmatranje mogućih rješenja započete krize koncerna od strane Vlade Republike Hrvatske. Iz toga se može zaključiti da je Ante Ramljak u toj fazi već bio angažiran od strane dužnosnice.

Nadalje, iz razmjene poruka od 3. ožujka 2017.g., u kojoj Tomislav Matić piše: „*Najbolje da se nađemo kod nas. Tamo će nas najmanje ljudi potencijalno vidjeti“,* zatim Tonći Korunić odgovara: „*Ok – to je isto neboder u Ilici – koji kat?“,* a dužnosnica Martina Dalić odgovara:“ *Ok. Ilica neboder kod Matića. M*“, može se zaključiti da je toga dana održan tajni sastanak ovih osoba u sjedištu društva TEXO MANAGEMET d.o.o.

Nadalje, 5. ožujka 2017.g. Martina Dalić uputila je Anti Ramljaku, Tomislavu Matiću, Borisu Šavoriću, Tonćiju Koruniću i Zdravku Mariću poruku naslova: *Sastanak,* slijedećeg sadržaja*: „Premijer moli da sutra dođete u Vladu u 15.30 vezano uz temu na kojoj radimo. Nadam se da ćete uspjeti. M“.* Iz ovog poziva proizlazi da su pozvane osobe 6. ožujka 2017.g. održale sastanak s predsjednikom Vlade Republike Hrvatske Andrejom Plenkovićem i dužnosnicom Martinom Dalić u prostorijama Vlade Republike Hrvatske.

Nadalje, portal *indeks.hr* objavio je da je dana 5. ožujka 2017.g., dakle prije održavanje navedenog sastanka u prostorijama Vlade Republike Hrvatske, Tonći Korunić uputio dužnosnici Martini Dalić poruku naslova: *Uradak,* slijedećeg sadržaja: *„Draga Martina, u prilogu naš uradak. Skrećemo pažnju na listu pitanja koju bismo htjeli uputiti firmi“.* Ova poruka imala je dva dokumenta u prilogu i to graf naziva „*hodogram aktivnosti*“te tablicu naziva „*Glavne stavke*“. U članku su objavljeni ovi dokumenti kao *printscreen.* Navedena tablica „*Glavne stavke*“ sadrži više stavki koje sadrže natuknice s osnovnim idejnim smjernicama za rješavanje krize u koncernu AGROKOR.

Jedna od naznačenih stavki naslova *(Binding) Term sheet* sadrži slijedeće smjernice: *prijenos vlasništva Agrokor projekti na VRH i zalog svih ostalih dionica; osobna sredstva osiguranja; ostavka obitelji, uloga savjetnika; ostavke ostalih članova uprave „at will“ (potpisane bez datuma).* Nadalje, jedna od naznačenih stavki naslova *Lex specialis* sadrži slijedeće smjernice: *kredit za likvidnost; oslobađanje računa od blokada; restrukturiranje kompanije; (podjela vlasništva na više kompanija)*. Pored toga, jedna od naznačenih stavki naslova *Savjetnici za stabilizaciju kompanije* sadrži slijedeće smjernice: *interim management / stvarni cashflow forecast / restructuring plan; negotiations with creditors (additional investment bank?); Legal (foreign and local); (PR?); kompanija plaća sve savjetnike, dok VRH vrši odabir; tko su sadašnji savjetnici kompanije i koji je scope of work??*

Nadalje, 10. ožujka 2018.g. Boris Šavorić uputio je e-mail dužnosnici Martini Dalić, Anti Ramljaku, Tonćiju Koruniću, Branimiru Bricelju, Tomislavu Matiću, Zoranu Besaku, Matku Maraviću i Toniju Smrčeku u kojem navodi slijedeće:

„*Dragi svi. Kako sam vam bio spomenuo, mi smo unatrag par godina već nekoliko puta radili za VTB koji je financirao Borga sa gotovo 360 mil Eura, pa sam vam i spomenuo onaj dan da smo imali u siječnju još, a i nedavno par conf call-ova sa White & Case - odvjetnicima VTB-a, da su se raspitivali o uvjetima financiranja, stečaju, itd. Čak smo rekli da je VTB malo naivan i da se raspituje o osnovnim stvarima. Uglavnom, samo da vas obavijestim da nas je sinoć kontaktirao White & Case i da ih je VTB angažirao da ih prate i zaštite, a mi ćemo lokalno po potrebi raditi za pitanja hrvatskog prava. To će kod nas raditi dvoje drugih odvjetnika, a kolega Toni i ja ćemo pratiti razvoj situacije. Nema nikakvog realnog razloga da im sada, nakon dvije godine suradnje, kažemo da imamo konflikt interesa. Toni i ja smo vam svima i dalje 24/7 na raspolaganju, vozimo sve isto kao i do sada.“*.

U e-mail prijepisci od 10. ožujka 2017.g., u kojoj su sudjelovali Tonći Korunić, Boris Šavorić, dužnosnica Martina Dalić, Tomislav Matić, Ante Ramljak, Branimir Bricelj, Zoran Besak i Matko Maravić, dužnosnica Martina Dalić i Tonći Korunić se obraćaju Borisu Šavoriću navodeći da piše „*Šavorićev zakon*“.

U e-mail korespondenciji od 19. ožujka 2017.g., u kojoj su sudjelovali dužnosnica Martina Dalić, Toni Smrček, Tonći Korunić, Boris Šavorić, Matko Maravić, Ante Ramljak, Tomislav Matić, Branimir Bricelj i Zoran Besak, od strane Tonija Smrčeka upućena je poruka sadržaja: „*Poštovani svi, sukladno dogovoru u prilogu dostavljam prvi nacrt zakona radnog imena „Zakon o izvanrednoj upravi“. U nastavku par napomena s naše strane. Prvo, ovaj nacrt zakona je pripremljen u izrazito kratkom roku te predstavlja samo radni dokument čiji je cilj izložiti ideju uređenja relevantne materije i osnovne konture postupka i pravnih učinaka. … Prije diskusije o samom tekstu nacrta zakona, vrlo ćemo rado objasniti razloge zbog kojih smo se odlučiti krenuti u smjeru stvaranja posebnog stečajnog postupka za iznimno velike i sistemski bitne poduzetnike“*

Dužnosnica Martina Dalić uputila je slijedeći odgovor: „*Hvala najljepša. Da li ja dobro pamtim ako računam da se svi zajedno vidimo večeras kod Tonća u 20:00? Martina*“.

Iz ove korespondencije proizlazi da su prve verzije predmetnog zakona pisali odvjetnici Boris Šavorić i Toni Smrček, kao i da je 19. ožujka 2017.g. održan sastanak dužnosnice Martine Dalić s osobama iz korespondencije u prostorijama tvrtke INTERCAPITAL d.d.

Nadalje, objavljen je e-mail od 22. ožujka 2017.g., upućen od strane Tonija Smrčeka dužnosnici Martini Dalić, Tonćiju Koruniću, Borisu Šavoriću, Matku Maraviću, Anti Ramljaku, Tomislavu Matiću i Branimiru Bricelju. U samom tekstu e-maila navodi se da se dostavlja dorađena verzija zakona te su istaknute značajnije izmjene u natuknicama, među kojima stoji i slijedeća:

*„Članak 34 - povjerenik mora prilikom izrade plana angažirati ugledne savjetnike.“*.

Nadalje, objavljeno je da je dužnosnica Martina Dalić 23. ožujka 2017.g. predmetnoj grupi ljudi uputila e-mail kojim ih poziva na još jedan sastanak s predsjednikom Vlade Republike Hrvatske slijedećeg sadržaja: „*Ja sam upravo razgovarala s Poletaevim. Kredita u ovim okolnostima neće biti. Sve se oči lagano okreću prema nama. PM će javiti vrijeme za današnji sastanak. Molim vas računajte danas poslijepodne. M* “.

Dužnosnica Martina Dalić uputila je 24. ožujka 2017.g. e-mail Borisu Šavoriću, Tonćiju Koruniću, Toniju Smrčeku, Matku Maraviću, Anti Ramljaku, Tomislavu Matiću i Zoranu Besaku slijedećeg sadržaja: „*Predlažem da se sutra nađemo u 16 sati u uredu Šavorić i partneri kako bismo zajednički još detaljno prošli kod zakon. Termin i mjesto dogovoreni su s Borisom Šavorićem 😊. Nadam se da svi možete. Cilj nam je završiti do 19. Nadam se da svi možete. Martina*“.

Nadalje, objavljen je e-mail koji je 28. ožujka 2017.g. Boris Šavorić poslao dužnosnici Martini Dalić, Anti Ramljaku, Tomislavu Matiću, Branimiru Bricelju i Toniju Smrčeku u kojem se navodi da je u prilogu „6. verzija lexa“. U tekstu ovog e-mala stoji: „*Dragi svi, u prilogu šaljem novu verziju nacrta Zakona, … Sve jučerašnje zaključke sam unio, molim vas da obratite pažnju na: 1. NASLOV: izabrat će ga gđa. Martina po svom nahođenju i političkim prilikama. Za sada sam interno dokument nazvao 'situacija' :) mada nije vrijeme za šalu. U samom tekstu ostaje ili izvanredna uprava ili predstečaj sistemski značajnih poduzetnika (trgovačkih društava). 2. Sada više ne odlučuje Vlada da li su uvjeti ispunjeni, već sud odnosno bolje reći sam Zakon to kazuje, a Vlada u roku od 2 dana donosi Odluku o imenovanju povjerenika, vidi sadašnji članak 24.* …“.

Nadalje, iz objavljenih elektroničkih poruka proizlazi da je 27. ožujka 2017.g. Ante Ramljak uputio tada postojeću verziju nacrta predmetnog zakona na mišljenje prof.dr.sc. Petru Miladinu te da je o istom upitu obaviještena dužnosnica Sanja Mišević, državna tajnica u Ministarstvu pravosuđa. U predmetnim člancima portala *indeks.hr* objavljen je cjelokupni tekst mišljenja profesora Petra Miladina, za koji se navodi da je upućeno Anti Ramljaku i Sanji Mišević 28. ožujka 2017.g. U obimnom mišljenju profesora Petra Miladina istaknute su mnoge primjedbe nacrtu predmetnog Zakona, od kojih se mogu istaknuti slijedeći citati:

„*Izuzetno je sporno tko imenuje izvanrednog povjerenika. … Izuzetno je sporno i to što za propuste izvanrednog povjerenika u konačnici odgovara Republika Hrvatska. Vjerovnici kvalificiranog dužnika time dobivaju ničim izazvani novog solventnog dužnika. Dolazi do velikog raskoraka u odnosu na Stečajni zakon, budući da za propuste stečajnog upravitelja Republika Hrvatska ne odgovara. Odgovornost Republike Hrvatske pojačana je tim više, što ona odgovara i u slučaju da se ispusti odredba čl. 10., st. 3. Nacrta zakona. Republika Hrvatska nije naime kadra isključiti niti ograničiti svoju odgovornost za propuste izvanrednog povjerenika budući da ga prema Nacrtu zakona ona u konačnici predlaže sudu koji ga potom imenuje. … Republika Hrvatska time intervenira u korporacijske odnose kvalificiranog dužnika, budući da prestaju mandati i ugovori članova uprave kvalificiranog dužnika. Postavlja se pitanje tko snosi odgovornost za štetu koja nastane kvalificiranom dužniku zbog prestanka ugovora koji su članovi uprave kvalificiranog dužnika sklopili s društvom. Potencijalno je moguća odgovornost Republike Hrvatske za štetu do koje će doći prestankom ugovora članova uprave kvalificiranog dužnika…*

*… Postoji veliki rizik od zlouporabe – s obzirom da Povjerenik može prenijeti svoje ovlasti na druge osobe, pritom nije jasno pod kojim uvjetima i koje ovlasti…*

*… Izuzetno je ustavnopravno problematično i to što vjerovnici kvalificiranog dužnika nemaju nikakvu izravnu kontrolu nad radom izvanrednog povjerenika. To je ključno slabljenje pravnog položaja vjerovnika u odnosu na položaj koji oni imaju u SZ….*

*… Rizik od ovlasti Povjerenika budući da je ovlašten pokrenuti postupak pobijanja pravnih radnji dužnika prema svojoj diskrecijskoj ocjeni ako smatra da su potrebne radi ispunjavanja ciljeva postupka. … Republika Hrvatska u konačnici snosi odgovornost za štetu zbog takvih samovoljnih postupaka izvanrednog povjerenika…*

*…Dvojbene su, u svakom slučaju, većine kojima se usvaja nagodba. Prema nacrtu zakona posrijedi je dvostruko manja većina kojom se takva nagodba prihvaća od većine koje su propisane za prihvaćanje stečajnog plana i predstečajne nagodbe.“*.

Nadalje, objavljen je e-mail koji je kasnije 28. ožujka 2017.g. Boris Šavorić uputio Martini Dalić, Anti Ramljaku, Tomislavu Matiću, Branimiru Bricelju i Toniju Smrčeku, u kojem očito komentira gore navedeno mišljenje prof.dr.sc. Petru Miladinu te pored ostalog navodi:

„*Ili recimo ovo kažu profesori (što je suprotno dosadašnjim uputama): Proširiti kvalifikacije Povjerenika, jer prema pravilima o predstečajnom postupku povjerenika se imenuje s liste stečajnih upravitelja (čl. 23. SZ). Izuzetno je sporno tko imenuje izvanrednog povjerenika. Odredba čl. 10., st. 2. trebala bi urediti to pitanje.*

*Izuzetno je sporno ????? Pa što sad, neka odmah počnu pisati ustavnu tužbu ili neka predlože. Pa i mi to znamo, ali nećemo da je povjerenik sa liste stečajnih upravitelja. Dakle, molimo točne upute…“*.

Nadalje, u jednom od predmetnih članaka portala *index.hr* objavljeno je da je 29. ožujka 2017.g. Ante Ramljak uputio prof.dr.sc. Petru Miladinu novu verziju nacrta Zakona, za koju navodi da je pročišćena prema profesorovim komentarima te se zahvaljuje na danim savjetima u kratkom roku.

U obavljenom odgovoru prof.dr.sc. Petra Miladina, upućenom 29. ožujka 2017.g. stoji:

„*Poštovani gospodine Ramljak, poštovana državna tajnice gospođo Mišević, dopustite mi da ukratko jasno izrazim svoj stav glede Nacrta Zakona u zadnjoj verziji koju sam primio danas:*

*1) Nacrt zakona je protuustavan po više pitanja koja sam objasnio u svojim komentarima koje sam napisao u nemogućem roku od 24 sata;*

*2) Ne mogu prihvatiti da su uvaženi moji komentari, a ako ste to Vi tako doživjeli, dopustite mi da se u cijelosti ogradim od toga da se meni pripisuje ikakvo "autorstvo" nad Nacrtom Zakona;*

*3) Nacrt Zakona i nadalje odstupa od ključnih postavki talijanskog zakonodavnog uzora - i nema nikakav poredbenopravni uzor koji je izdržao test vremena i sudskih provjera - ponovno stoga Nacrtom Zakona izmišljamo samo nama svojstven pravni put i upuštamo se u eksperimentiranje s nesagledivim štetnim posljedicama, a o kojem se pravna struka nije ozbiljno očitovala;*

*4) Ako moje kratke komentare ističete kao relevantne - dopustite mi da to ovim putem, bez ikakve lažne skromnosti, nedvojbeno opovrgnem;*

*5) Republika Hrvatska izlaže se donošenjem ovog Zakona nesagledivim štetnim posljedicama u odnosu na vjerovnike kvalificiranog dužnika, ali i prema dioničarima kvalificiranog dužnika.*

*Pozivam Vas da još jednom razmislite o primjeni instituta privremenog stečajnog upravitelja sukladno važećem Stečajnom zakonu.“*.

Dana 31. ožujka 2017.g. u ranojutarnjim satima Branimir Bricelj uputio je dužnosnici Martini Dalić, Anti Ramljaku, Tomislavu Matiću, Zoranu Besaku, Tonćiju Koruniću, Dubravka Vlašić Pleše (na e-mail domenu *vlada.hr*), Sanji Mišević (na e-mail domenu *pravosudje.hr*) e-mail naslova: *Zakon o izvanrednoj upravi*, s dokumentom u prilogu, slijedećeg teksta: „*U prilogu je jutrosnja verzija (almost final). Srdacan pozdrav, Branimir*“

Kasnije dana 31. ožujka 2017.g. dužnosnica Martina Dalić (i dalje s e-mail domene *hotmail.com*) uputila je Anti Ramljaku, Tomislavu Matiću, Zoranu Besaku, Tonćiju Koruniću, Borisu Šavoriću i Toniju Smrčeku e-mail slijedećeg sadržaja: „*Vlada usvojila. S obzirom na lobistički val koji se digao danas to je jedno malo čudo. Daleko je srijeda kada će biti Sabor, međutim u tom razdoblju Vas sve pozivam na večeru u ponedjeljak ili utorak ako se itko od Vas uopće više želi družiti sa mnom. Koji dan Vam vise odgovara? Hvala svima, samo ne znam iz kojeg razloga imam dojam da ovo nije kraj. Ostajem vječni dužnik. Martina*“.

Naposljetku, dana 3. travnja 2017.g. dužnosnica Martina Dalić uputila je Branimiru Bricelju, Anti Ramljaku, Tomislavu Matiću, Tonćiju Koruniću, Borisu Šavoriću i Toniju Smrčeku e-mail naslova: V*ečera,* slijedećeg sadržaja: „ *Dragi svi, naša večera je sutra uvečer u 19:30 u restoranu Fotić u zasebnoj dvorani (ona je koliko shvaćam dolje u prizemlju). Izabrala sam ovaj nisko profilni restoran da ne privlačimo previše pažnje jer se press malo raspituje tko je radio zakon. Tako da možda nije na nivou, ali eto. Veselim se i vidimo se. Po svemu sudeći jako ćemo brzo vidjeti nas uradak u praksi. M“*.

Utvrđeno je da je Vlada Republike Hrvatske 31. ožujka 2017.g., Konačni prijedlog zakona o postupku izvanredne uprave u trgovačkim društvima od sistemskog značaja za Republiku Hrvatsku uputila u Hrvatski sabor, koji je u hitnom postupku donesen 6. travnja 2017.g. te istog dana objavljen u „Narodnim novinama“ i stupio na snagu idućeg dana 7. travnja 2017.g.

Člankom 1. Zakona o postupku izvanredne uprave propisano je da se isti Zakon donosi radi zaštite održivosti poslovanja trgovačkih društava od sistemskog značaja za Republiku Hrvatsku koja svojim poslovanjem samostalno, ili zajedno sa svojim ovisnim ili povezanim društvima, utječu na ukupnu gospodarsku, socijalnu i financijsku stabilnost u Republici Hrvatskoj.

Sukladno članku 11. Zakona o postupku izvanredne uprave, izvanredni povjerenik može biti svaka osoba koja ispunjava uvjete za člana uprave sukladno odredbama Zakona o trgovačkim društvima. Izvanrednog povjerenika imenuje sud na prijedlog Vlade Republike Hrvatske u skladu s člankom 24. ovoga Zakona.

Na temelju članka 12. stavka 1. i 2. Zakona o postupku izvanredne uprave, izvanredni povjerenik ima prava i obveze organa dužnika te zastupa dužnika samostalno i pojedinačno.

Sukladno stavku 9. istog članka toga Zakona, izvanredni povjerenik dužan je svaki mjesec do prihvaćanja nagodbe podnositi izvješće ministarstvu nadležnom za poslove gospodarstva, savjetodavnom tijelu, sudu i vjerovničkom vijeću o gospodarskom i financijskom stanju dužnika te o provedbi mjera predviđenih ovim Zakonom.

Na temelju članka 12. stavka 11. Zakona o postupku izvanredne uprave, izvanredni povjerenik će u roku od 30 dana od imenovanja odabrati savjetnika za restrukturiranje, i po potrebi revizore, pravne savjetnike i druge savjetnike specijalizirane za pojedina područja. Savjetnik za restrukturiranje je pravna osoba koja mora imati međunarodno iskustvo i referencije u sličnim poslovima i koja po potrebi može angažirati dodatne savjetnike specijalizirane za pojedina područja. Izvanredni povjerenik je ovlašten podmirivati troškove savjetnika iz prihoda redovnog poslovanja. Izvanredni povjerenik je obvezan ishoditi prethodno odobrenje Ministarstva vezano uz imenovanje savjetnika.

Sukladno članku 24. stavku 2. Zakona o postupku izvanredne uprave, u roku od dva radna dana od dana zaprimanja obavijesti za otvaranje postupka izvanredne uprave od strane suda, Vlada Republike Hrvatske na prijedlog ministarstva nadležnog za poslove gospodarstva donosi odluku o prijedlogu za imenovanje izvanrednog povjerenika te takvu odluku bez odgađanja dostavlja sudu.

Sukladno stavku 3. istog članka Zakona, Trgovački sud u Zagrebu odmah, ali ne kasnije od dva radna dana od dana primitka odluke Vlade Republike Hrvatske o prijedlogu za imenovanje izvanrednog povjerenika, donosi rješenje o otvaranju postupka izvanredne uprave i donosi odluku o imenovanju izvanrednog povjerenika sukladno prijedlogu Vlade Republike Hrvatske, osim ako temeljem dostavljenih isprava i izjava predlagatelja utvrdi da neki od uvjeta iz članka 4. ovoga Zakona nije ispunjen (uvjeti za trgovačko društvo od sistemskog značaja).

Povjerenstvo napominje da su gore citirane odredbe Zakona o postupku izvanredne uprave istaknute kao relevantne vezano za saznanja o okolnostima načina donošenja i sadržaja pojedinih odredbi Zakona na temelju kojih su osobe koje su surađivale na izradi nacrta toga Zakona kasnije stupili u poslovni odnos s koncernom AGROKOR i ostvarili korist te vezano za nadležnosti dužnosnice Martine Dalić kao ministrice gospodarstva, poduzetništva i obrta.

Povjerenstvo nije nadležno niti će se upuštati u razmatranje svrhovitosti ili ustavnosti specifičnog insolvencijskog postupka propisanog tim Zakonom odnosno u razmatranje pitanja položaja koncerna AGROKOR kao dužnika, njegovih dioničara ili položaja pojedinih kategorija vjerovnika, kako su uspostavljene postupkom izvanredne uprave. Također predmet ovog postupka nije utvrđivanje je li na temelju tako propisanog postupka odnosno uloge Vlade Republike Hrvatske u imenovanju izvanrednog povjerenika uspostavljena potencijalna materijalna odgovornost Republike Hrvatske prema vjerovnicima.

Ipak, u obrazloženju su u sklopu citirane objavljene prepiske, citirane i primjedbe prof.dr.sc. Petra Miladina, kako bi se ukazalo na okolnost da je dužnosnica Martina Dalić, prije nego je nacrt prijedloga Zakona upućen Vladi Republike Hrvatske, bila upoznata s navedenim ozbiljnim zamjerkama renomiranog stručnjaka u području trgovačkog prava i prava društava što nije rezultiralo usvajanjem navedenih primjedbi.

Uvidom u povijesni izvadak iz sudskog registra za trgovačko društvo AGROKOR d.d., OIB: 05937759187, utvrđeno je da je Trgovački sud u Zagrebu 10. travnja 2017.g. Rješenjem St-1138/17 otvorio postupak izvanredne uprave nad dužnikom AGROKOR d.d. te da je istog dana izvanrednim povjerenikom imenovan Ante Ramljak.

Ujedno, utvrđeno je da je Trgovački sud u Zagrebu Rješenjem St-1138/17-2151 od 28. veljače 2018.g. opozvao izvanrednog povjerenika Antu Ramljaka.

Nadalje, sukladno medijskim objavama, (utvrđeno uvidom na portal *poslovni.hr*), izvanredni povjerenik Ante Ramljak je dana 11. travnja 2017.g. na konferenciji za novinare predstavio neke od osoba koje će biti u njegovom najužem savjetničkom timu od kojih izdvajamo Branimira Bricelja i Marka Delića (ALTERA SAVJETOVANJE d.o.o.), Tomislava Matića (TEXO MANAGEMENT d.o.o.) te odvjetnika Borisa Šavorića koji su sudjelovali u radu neformalne radne grupe na izradi Zakona o izvanrednoj upravi.

Uvidom u objavu na službenoj mrežnoj stranici društva AGROKOR d.d. (*www.agrokor.hr*) od 28. travnja 2017.g. utvrđeno je da je nakon otvaranja postupka izvanredne uprave, izvanredni povjerenik Ante Ramljak angažirao Odvjetničko društvo Šavorić & Partneri na poslovima pružanja interventnog pravnog savjetovanja u prvim danima rada izvanredne uprave. Pravno savjetovanje uključivalo je pravnu pomoć u određenim pravnim područjima u prijelaznom periodu između otvaranja postupka izvanredne uprave pa do imenovanja međunarodnih i domaćih savjetnika za restrukturiranje i pravnih savjetnika.

Ujedno se navodi da je Odvjetničko društvo Šavorić & Partneri asistiralo prilikom pregovaranja vezano uz sklapanje ugovora o kreditu s prednosti namirenja, uspostavljanja internih procedura i organizacije pravnih zadataka kao i početne komunikacije s nadležnim sudom.

U objavljenom tekstu navedeno je da je angažman Odvjetničkog društva Šavorić & Partneri u pogledu interventnog pravnog savjetovanja dogovoren u trajanju od 10. travnja do zaključno s 28. travnjem 2017.g.

Pored već citirane e-mail korespondencije, u navedenim člancima na portalu *indeks.hr* objavljena je i kasnija e-mail korespondencija, vezana za izbor kompanija AlixPartners za savjetnika za restrukturiranje Agrokora, sukladno članku 12. stavku 11. Zakona o postupku izvanredne uprave.

U e-mailu od 16. travnja 2017.g. poslanom Anti Ramljaku, koji je proslijeđen i Tomislavu Matiću, Tonćiju Koruniću i Matku Maraviću, Marko Delić navodi: „*…* Š*aljem u prilogu 5 ponuda koje smo primili do sada, KPMG je jedini koji nije predao ponudu do sad, …. Njihova ponuda stiže sutra tokom dana i imat ćemo je prije našeg sastanka.*“

Ante Ramljak istog dana odgovorio je: „*Svaka čast majstore! Grupa Borg, sretan vam Uskrs! Ponosan sam što jašem s vama!*“

Nadalje, u e-mailu za koji nije vidljivo od kojeg je dana (u razdoblju između 16. i 24. travnja 2017.) Marko Delić navodi: „ *Napravio sam kratki pregled financijskih ponuda. Tu ima svega i dosta je neusporedivo, pa sam pokusao izvuci trošak prosječne full-time osobe na dnevnoj bazi i ukupni mjesečni trošak kao neki temelj za usporedbu. U svakom slucaju napomena da uspoređujemo kruške i jabuke sto se tiče profila ljudi, njihovog relevantnog iskustva i sl….*

*Općeniti je zaključak da 3 ponude (McKinsey, Alix i E&Y) pokrivaju većinu traženog scopa kvalitetno, dok su dvije ponude (BCG i Roland Berger) jako fokusirane na operational improvements i malo 'tanke' što se tiče vođenja procesa restrukturiranja. Povrh toga, McKinsey je u dosta očitom konfliktu, tako da (po meni) ne dolaze u obzir, iako su ostavili jako dobar dojam na sastanku u četvrtak.*“.

Uz navedeni tekst u e-mail poruci objavljena je tablica prikupljenih ponuda s brojem savjetnika koji bi angažirao svaki od ponuditelja i jediničnim cijenama usluge na bazi jednog dana i jednog mjeseca. U ovoj tabeli naveden je podatak da je tvrtka AlixPartners ponudila da predmetni posao radi 10 savjetnika.

Uvidom u objavu na službenoj mrežnoj stranici društva AGROKOR d.d. (www.agrokor.hr) od 25. travnja 2017.g. utvrđeno je da je toga dana kompanija AlixPartners odabrana za savjetnika za restrukturiranje Agrokora. U tekstu objave navodi se da je odabir kompanije AlixPartners rezultat pozivnog natječaja za savjetnika za restrukturiranje s međunarodnim referencama među kojima se, uz njih, natjecalo još pet respektabilnih međunarodnih kompanija - McKinsey, BCG, EY, KPMG, Roland Berger. Navodi se da je, nakon što je izvanredna uprava Agrokora ocijenila sve ponude i dala preporuku za najbolju, odabir odobrilo Ministarstvo gospodarstva, poduzetništva i obrta.

U predmetnom članku portala *indeks.hr*, u kojem je objavljena gore citirana korespondencija o izboru, objavljen je podatak da je tvrtka AlixPartners istog dana kad je odabrana za glavnog savjetnika, dakle 25. travnja 2017.g. sklopila ugovor s društvom AGROKOR d.d., ali da je tvrtka AlixPartners istog dana sklopila i četiri ugovora i to s podizvođačima za usluge savjetovanja u postupku restrukturiranja AGROKORA i to s društvom TEXO MANAGMENT d.o.o., društvom ALTERA SAVJETOVANJE d.o.o., društvom INTERCAPITAL d.d. te s Komunikacijskim uredom Colić, Laco i Partneri.

U članku se navodi podatak da među međunarodnim tvrtkama koje su se prijavile na predmetni pozivni natječaj za izbor glavnog savjetnika za restrukturiranje samo tvrtka AlixPartners u vrijem natječaja nije u Republici Hrvatskoj imala svoju podružnicu.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta 081116693 pod posl.br. Tt-17/32427 tek 5. rujna 2017.g. upisana inozemna podružnica tvrtke AlixPartners SV Ukraine Limited – Podružnica Zagreb, za savjetovanje u vezi s poslovanjem i upravljanjem, sa sjedištetm u Zagrebu. Kao osnivač podružnice upisana je tvrtka AlixPartners SV Ukraine Limited sa sjedištem u Ujedinjenom Kraljevstvu, London.

Uvidom u Mjesečno izvješće o gospodarskom i financijskom stanju te o provedbi mjera izvanredne uprave u AGROKORU d.d. za razdoblje 11. listopada do 10. studenoga 2017.g., u točku 6. *„Troškovi izvanredne uprave i poslovanja Agrokora d.d.“,* točku 6.2. „*Zaduženja i* *naknade profesionalnih savjetnika u postupku izvanredne uprave Agrokora*“, utvrđeno je da je u istom izvješću objavljen podatak da je u vrijeme davanja izvješća, od strane izvanrednog povjerenika društva AGROKOR d.d., u skladu s člankom 12. stavkom 11. Zakona o postupku izvanredne uprave, bio angažiran ukupno 141 savjetnik. Naveden je podatak da je od toga 34 savjetnika angažirano preko glavnog savjetnika za restrukturiranje, „AlixPartners“ s domaćim podizvođačima“, za kojeg je naznačeno da obavlja poslove koordinacije ukupnog projekta, tijeka novca, izrade planova održivosti, strukturiranja nagodbe, odnosa s dionicama i komunikacije.

Pod rubrikom savjetnika za restrukturiranje navedena je i tvrtka KPMG Croatia, preko koje je angažirano 27 savjetnika.

U tablici podataka Troškova poslovanja društva AGROKOR d.d. za vrijeme izvanredne uprave, izdvojeni su podaci ukupnih mjesečnih troškova savjetnika za restrukturiranje te se navodi da su ovi troškovi ukupno za razdoblje travanj-rujan (6 mjeseci) iznosili 66.272.803,01 kn.

Uvidom u Mjesečno izvješće o gospodarskom i financijskom stanju te o provedbi mjera izvanredne uprave u AGROKORU d.d. za razdoblje 11. travnja do 10. svibnja 2018.g., u točki 6. „*Troškovi izvanredne uprave i poslovanja Agrokora d.d*.“, utvrđeno je da su troškovi savjetnika za restrukturiranje u razdoblju travanj-prosinac 2017.g. (dakle od uspostavljanja izvanredne uprave) iznosili 116.997.520,22 kn, odnosno zaključno do ožujka 2018.g. ukupno 159.137.307,35 kn. Pritom su troškovi savjetnika za restrukturiranje u travnju i svibnju 2017.g. iznosili mjesečno manje od 8 milijuna kuna, a počevši od lipnja 2017.g. mjesečno iznosili između 12 i 15 milijuna kuna.

U navedenim izvješćima Izvanredne uprave AGROKOR d.d. nije izdvojen podatak o iznosima naknada savjetnicima koji su angažirani kao podizvođači.

Međutim, u članku objavljenom na portalu *indeks.hr* dana 30. siječnja 2018.g., naslova: „*Pogledajte račune - Ramljakova bivša firma za angažman u Agrokoru dobila već 9,7 milijuna kuna*“ objavljene su fotografije dva računa koje su tvrtci AlixPartners ispostavila društva TEXO MAMAGEMENT d.o.o. i ALTERA SAVJETOVANJE d.o.o.

Na prvoj od dviju objavljenih fotografija vidljiv je račun broj 2-1-1 izdan 10. siječnja 2018.g. od strane pružatelja usluge TEXO MAMAGEMENT d.o.o. klijentu AlixPartners SV Ukraine Limited – Podružnica Zagreb. U opisu računa stoji: „Tjedna naknada za usluge savjetovanja u skladu sa Schedule 1 Ugovora o savjetovanju od 25. travnja 2017.g. za period 02. siječnja – 08. siječnja 2018“. Račun glasi na iznos od 242.893,75 kn s PDV-om.

Na drugoj od dviju objavljenih fotografija vidljiv je račun broj 1/1/2018 izdan 2. siječnja 2018.g. od strane pružatelja usluge ALTERA SAVJETOVANJE d.o.o. klijentu AlixPartners SV Ukraine Limited iz Zagreba. U opisu računa stoji: „Uplata tjedne naknade za period od 26.12. do 01.01.“. Račun glasi na iznos od 245.367,57 kn s PDV-om.

U intervjuu, objavljenom na portalu *jutarnji.hr* u članku od 17. svibnja 2018.g. pod naslovom „*Prvi istup jednog od članova prepiske u aferi mejlovi - Tonći Korunić nam je otkrio tko je uveo ime Borg, ali i kako je počela cijela operacija*“, Tonći Korunić izjavio je vezano za angažman na izradi nacrta Zakona o postupku izvanredne uprave da osobno nije ni s kim od sudionika te radne skupine ranije radio niti na jednom projektu te da im je poveznica bila očito to što su uživali povjerenje ministrice Dalić. Ujedno navodi da su ljudi iz Šavorićeva ureda stavljali na papir rješenja, ali da je zaista dužnosnica Martina Dalić sve koordinirala i kontrolirala.

Vezano za angažman od strane tvrtke AlixPartnes, Tonći Korunić naveo je slijedeće: „*InterCapital je angažiran tek 25. travnja, i to za usko specijalizirani posao izrade plana održivosti poslovanja koji je rezultirao dokumentom od 500 stranica i koji je temelj same nagodbe* …

*… Naš dio posla radilo je sedmero investicijskih bankara iz InterCapitala (od ukupno 65 zaposlenih u tvrtki) i to šest mjeseci, a ukupno smo na tom poslu ostvarili prihod od 3,4 milijuna kuna, što predstavlja manje od četiri posto ukupnih prihoda naše grupe ostvarenih 2017. g.“*.

Nadalje, izvršen je uvid u članak objavljen na internetskom portalu *dnevnik.hr* dana 15. svibnja 2017.g. pod naslovom „*Ministrica Dalić nema popis stručnjaka koji su radili Lex Agrokor*“. U članku se citira navod dužnosnika Peđe Grbina, zastupnika u Hrvatskom saboru da je na upit Ministarstva gospodarstva, poduzetništva i obrta dobio odgovor da „*Ministarstva na izradi Zakona nisu angažirala ni domaće niti strane konzultante, već je kroz dulje razdoblje u različitim fazama izrade zakona o određenim zakonskim rješenjima zatraženo mišljenje više vanjskih pravnih i financijskih stručnjaka različitih područja ekspertize i specijalizacije*“, ali bez navođenja imena tih stručnjaka.

U istom članku objavljena je fotografije rješenja Ministarstva gospodarstva, poduzetništva i obrta, donesenog 10. svibnja 2017.g. po dužnosnici Martini Dalić, kojim se na temelju članka 23. stavka 4. Zakona o pravu na pristup informacijama („Narodne novine“, broj 25/13., 85/15.) odbacuje zahtjev dužnosnika Peđe Grbina za ostvarenje prava na pristup informacijama i to iz razloga što „*Ministarstvo gospodarstva, poduzetništva i obrta nije izradilo popis, zapis ili bilo koji drugi oblik dokumenta koji bi sadržavao popis pravnih i financijskih stručnjaka koji su davali mišljenja te nije zatražilo, niti posjeduje pisani tekst mišljenja istih, u svezi izrade Prijedloga zakona o postupku izvanredne uprave u trgovačkim društvima od sistemskog značaja za Republiku Hrvatsku*“.

Dužnosnica Martina Dalić i izvanredni povjerenik Ante Ramljak odgovarali su na pitanja članova Odbora Hrvatskog sabora za gospodarstvo na tematskoj sjednici o Izvješću o poslovanju Agrokora, održanoj u Hrvatskom saboru 15. veljače 2018.g. Povjerenstvo je izvršilo uvid u citate iskaza i odgovora dužnosnice Martine Dalić i izvanrednog povjerenika Ante Ramljaka, dane na navedenoj tematskoj sjednici, objavljene na službenim mrežnim stranicama *agrokor.hr* te na portalu *dnevnik.hr,*  kao i u video isječke istog događaja, objavljene na portalu *hrn1info.com.*

Dužnosnica Martina Dalić tom prilikom je, pored ostalog, na pitanje zašto je iz *Lex Agrokora* izostavljen članak o sprječavanju sukoba interesa izvanrednog povjerenika te tko je pisao *Lex Agrokor* izjavila: „*78 posto zakona odgovara u svojoj suštini Stečajnom zakonu…Ne radi se o namjernom odbacivanju odredaba. Podsjećam, Zakon je usvojen u Saboru. Svi zastupnici imali su mogućnost ulagati amandmane, koliko se sjećam ovakav amandman niste uložili … Ja sam glavni autor zakona, sve ove odredbe napisane su po mojim riječima ili prekontrolirane od mene ili po mome nalogu … Ovaj zakon nije mogao biti pripremljen uz e-savjetovanja, javne konzultacije, ali je pripremljen na način da je zakonski tekst prošao resorna ministarstva, dobio njihova mišljenja. Ja se jesam konzultirala s različitim profilima stručnjaka, s različitim ljudima kako bih testirala različite mogućnosti da ovaj zakon donese efikasno rješenje. Razgovarala sam s pravnicima, s profesorima pravnog fakulteta u Zagrebu i Osijeku, jesam razgovarala s ljudima koji su financijski stručnjaci o problemima koji sprječavaju efikasno provođenje stečaja… Nema ništa neobično u pisanju ovog zakona osim možda da netko tko je ministar sjedi za računalom i korigira što je napravljeno…“*.

Na pitanje kakva je veza dužnosnice s Borisom Šavorićem i Tomislavom Matićem, jesu li i oni konzultirani prilikom pisanja Zakona o postupku izvanredne uprave, je li gospodin Ramljak sudjelovao u pisanju toga Zakona, dužnosnica Martina Dalić odgovorila je: „*Moja veza sa Šavorićem je nikakva. Ramljak je bio jedan od ljudi koje sam konzultirala i s kojima sam razgovarala vezano uz pripremu zakona. Razlog je možda zanimljiv, a taj je što je on uz mene jedan od ljudi koji ima i financijsko iskustvo i u državnom sektoru i kako to teče u stvarnosti. Tom prilikom s Ramljakom je dolazio i Matić.*“.

Ante Ramljak tom prilikom je, pored ostalog, izjavio je: „*Na kraju se želim osvrnuti na angažman tvrtke u kojoj sam prethodno bio zaposlen. Dopustite da objasnim zašto sam u roku nekoliko sati mora okupiti tim s kojim mogu ući u Agrokor. Nisam imao sekundu vremena za upoznavanje sa situacijom. Pozvao sam u pomoć ljude s kojima sam prije radio, kojima vjerujem. Nikad nisam imao namjeru kriti njihova imena jer sam već 12. travnja objavio koga sam pozvao u svoj savjetnički tim. Taj moj potez netko može procijeniti nemoralnim, ili koruptivnim. Žao mi je što je stvorena takva percepcija jer svi koji me znaju, znaju da radim pošteno…Ukoliko vi kao zastupnici procjenjujete da sam ovim činom kompromitirao cijeli postupak spreman sam snositi posljedice i preuzeti krivicu.*“.

Na pitanje koji je njegov osobni stav oko afere *Konzultanti*, Ante Ramljak izjavio je slijedeće: „… *Da sam na vašoj strani, mislio bih da sam sam sebi namjestio…Da smo išli po Zakonu o javnoj nabavi ni dan danas ne bismo imali konzultante… Žao mi je što je kriva percepcija, da sam na vašem mjestu isto bih mislio – novac je uzeo za samog sebe. Spreman sam snositi sve konzekvence*.“.

Uvidom u priopćenje od 21.veljače 2018.g. na službenim mrežnim stranicama *agrokor.hr*, utvrđeno je da je Ante Ramljak 20.veljače 2018.g. podnio neopozivu ostavku na mjesto izvanrednog povjerenika u društvu AGROKOR d.d., uz obrazloženje da ne želi osobno postati prepreka postizanju nagodbe vjerovnika.

Kako je već navedeno, dužnosnica Martina Dalić razriješena je rješenjem predsjednika Vlade Republike Hrvatske od 14. svibnja 2018.g. na osobni zahtjev.

Uvidom u priopćenje, objavljeno 14. svibnja 2018.g. na službenim mrežnim stranicama Vlade Republike Hrvatske (*vlada.hr*), utvrđeno je da je u svojoj izjavi za medije dužnosnica toga dana, pored ostalog izjavila: „*Kao što je predsjednik Vlade istakao, u dogovoru s njim podnijela sam neopozivu ostavku na dužnost potpredsjednice Vlade i ministrice gospodarstva, poduzetništva i obrta. U ovom nevjerojatnom spletu okolnosti i interesa oko Agrokora, odjednom ispada da sam ja postala uteg i teret Vladi, predsjedniku Vlade, HDZ-u i vladajućoj većini. Ja to nikad ne želim biti…Dobila sam politički zadatak naći rješenje kojim će se spriječiti da propast Agrokora za sobom povuče cijelu ekonomiju ponovno natrag u recesiju. Taj zadatak i pristup njegovom rješavanju zadan je bio političkim dogovorom tadašnjih koalicijskih partnera – HDZ-a i Mosta. Zadatak je proveden u djelo, pronađeno je rješenje…Osobno, nisam učinila ništa krivo, ništa nemoralno ili, Bože sačuvaj – nezakonito. No, percepcija, a u politici je, navodno, važna samo i jedino percepcija, je takva kakva je. Ona je rezultirala da koalicijski partneri HDZ-u, premijeru i Vladi zbog mene iskazuju nezadovoljstvo. Ja to želim zaustaviti. Zato dajem ostavku, jer ne želim biti uteg niti predsjedniku Vlade, niti Vladi, niti HDZ-u.“.*

Sukladno odredbi članka 38. točke 3. Zakona o sustavu državne uprave („Narodne novine“ broj 150/11., 12/13., 93/16., 104/16.) u vezi s člankom 20. Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16., 104/16.), Ministarstvo gospodarstva, poduzetništva i obrta bilo je nadležno pripremiti nacrt prijedloga Zakona o postupku izvanredne uprave, kojim se uređuje specijalni insolvencijski postupak nad posebnom kategorijom gospodarskih subjekata, čiji gospodarski opstanak je od posebnog državnog interesa.

Sukladno članku 33. Uredbe o načelima za unutarnje ustrojstvo tijela državne uprave („Narodne novine“ broj 154/11.) čelnik tijela državne uprave, za utvrđivanje nacrta propisa osniva u tom tijelu savjetodavna radna tijela (povjerenstva, radne grupe i sl.).

Poslovnikom Vlade Republike Hrvatske („Narodne novine“ broj 154/11., 121/12., 07/13., 61/15., 99/16. i 57/17.) propisan je sadržaj i postupanje vezano uz nacrte prijedloga zakona koje Vlada predlaže na donošenje Hrvatskome saboru.

Sukladno članku 29. Poslovnika, nacrti prijedloga zakona i drugih propisa te akata koje Vlada predlaže za donošenje Hrvatskome saboru moraju sadržavati sve dijelove propisane Poslovnikom Hrvatskoga sabora.

Uz nacrte prijedloga zakona i drugih propisa, kao i prijedloga drugih akata Vlade moraju biti priložena mišljenja Ureda za zakonodavstvo, Ministarstva financija i Ministarstva vanjskih i europskih poslova, te drugih središnjih tijela državne uprave u čiji djelokrug ulaze pitanja koja se uređuju ovim prijedlozima. Isto vrijedi i za izvješća, informacije i slične materijale, ako sadrže prijedloge zaključaka kojima se određuju obveze tijelima državne uprave ili stvaraju financijske obveze. Sukladno istom članku Poslovnika, središnja tijela državne uprave dužna su, u pravilu, u pripremi prijedloga i mišljenja za Vladu uputiti ih na mišljenje strukovnim udruženjima i udrugama u čiji djelokrug spadaju pitanja koja su predmet tih prijedloga i mišljenja.

Sukladno članku 30. stavku 3. Poslovnika, obveza je središnjeg tijela državne uprave koje je izradilo nacrt prijedloga zakona da uz pribavljena mišljenja priloži i izvješće o savjetovanju sa zainteresiranom javnošću, kada je provedeno sukladno odredbama Zakona o procjeni učinaka propisa i Kodeks savjetovanja sa zainteresiranom javnošću u postupcima donošenja zakona, drugih propisa i akata.

U vrijeme donošenja Zakona o postupku izvanredne uprave na snazi su bile odredbe prethodno važećeg Zakona o procjeni učinaka propisa („Narodne novine“ broj 90/11.).

Sukladno članku 13. Zakona o procjeni učinaka propisa, osim za propise koji su u okviru Godišnjeg plana predviđeni Planom normativnih aktivnosti, postupak procjene učinka obvezno se provodi i na temelju odluke, odnosno zaključka Vlade Republike Hrvatske za propis koji se donosi po hitnom postupku, a koji svojim sadržajem može proizvesti značajne učinke na područja: gospodarstva, socijalne skrbi, zaštite okoliša, odnosno za fiskalne obveze Republike Hrvatske.

Sukladno članku 22. Zakona o procjeni učinaka propisa, nakon provedbe procjene učinka i izrade nacrta propisa, stručni nositelj izrade propisa dužan je nacrt propisa staviti na javnu raspravu javnosti i zainteresiranoj javnosti u trajanju od najmanje 15 do najviše 30 dana.

Kodeks savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ broj 140/09.) pruža smjernice za učinkovito savjetovanje državnih tijela i zainteresirane javnosti u postupku donošenja zakona i drugih akata.

Točkom IV. Kodeksa definirana su opća načela savjetovanja, prema kojima je sudjelovanje građana, odnosno zainteresirane javnosti, jedno je od temeljnih načela europskog upravljanja javnim poslovima. Ovima načelima definirano je i da savjetovanje u postupcima donošenja zakona, drugih propisa i akata, kojima se uređuju pitanja i zauzimaju stavovi od interesa za opću dobrobit, iziskuje otvorenost i odgovornost, kako državnih tijela, tako i predstavnika zainteresirane javnosti.

Točkom V. Kodeksa definirani su standardi i mjere u postupku savjetovanja, među kojima stoji i da tijela nadležna za izradu nacrta zakona javno objavljuju nacrte na internetskim stranicama ili na drugi odgovarajući način, kao i da je poželjno da rok za očitovanja zainteresirane javnosti ne bude kraći od 15 dana od dana objave nacrta na internetskoj stranici tijela.

Sukladno točki VI. Kodeksa, prilikom izrade nacrta prijedloga zakona, postupak savjetovanja sa zainteresiranom javnošću može, u skladu s potrebama i raspoloživim sredstvima, obuhvatiti i uključivanje stručnjaka iz reda predstavnika zainteresirane javnosti u postupak izrade nacrta zakona od strane tijela državne uprave. U postupku izrade nacrta, stručnjaci kao predstavnici zainteresirane javnosti mogu biti imenovani za članove stručnih radnih skupina sukladno važećim propisima ili na temelju javnog poziva, nastojeći osigurati zastupljenost interesnih skupina, te fizičkih i pravnih osoba na koje neposredno može utjecati zakon ili drugi propis koji se donosi, odnosno koje će biti uključene u njegovu provedbu.

Sukladno točki VIII. Kodeksa, u žurnim okolnostima, razdoblje i načini savjetovanja mogu se odgovarajuće prilagoditi, ali nigdje ne stoji da mogu u potpunosti izostati.

Na temelju javno poznatih podataka, zatim gore citirane javno objavljene prepiske elektroničke pošte, čiju autentičnost dužnosnica nije osporila, te kasnijeg javnog istupanja dužnosnice Martine Dalić i izvanrednog povjerenika Ante Ramljaka, Povjerenstvo je steklo saznanja da je na inicijativu dužnosnice Martine Dalić okupljena neformalna radna skupina odnosno grupa fizičkih osoba radi poslova osmišljavanja poteza Vlade Republike Hrvatske radi rješenja nastale poslovne krize u trgovačkom društvu AGROKOR d.d. i to kroz osmišljavanje zakonskih rješenja i izrade nacrta zakona kojim će biti propisan postupak izvanrednog upravljanja i restrukturiranja toga društva putem specifičnog insolvencijskog postupka.

Prema ovim saznanjima Povjerenstva, u navedenoj neformalnoj radnoj skupini, pored dužnosnice Martine Dalić, aktivno su sudjelovali Ante Ramljak i Tomislav Matić iz konzultantske tvrtke TEXO MANAGEMET d.o.o., Matko Maravić i Tonći Korunić iz brokerske kuće INTERCAPITAL d.d., Branimir Bricelj i Marko Delić iz tvrtke ALTERA SAVJETOVANJE d.o.o. te odvjetnici Boris Šavorić i Toni Smrček iz ŠAVORIĆ I PARTNERI Odvjetničko društvo d.o.o. Iz objavljene korespondencije ne proizlazi da bi bilo tko od njih za rad u navedenoj neformalnoj radnoj skupini primio novčanu naknadu od Ministarstva gospodarstva, poduzetništva i obrta ili iz drugog izvora.

Iz prikupljenih saznanja proizlazi da je za vrijeme ožujka 2017.g. dužnosnica Martina Dalić rukovodila radom iste neformalne radne skupine putem njene privatne adrese elektroničke pošte te kroz povremene sastanke koji su se odvijali ponajprije u sjedištima navedenih trgovačkih društava. Ujedno proizlazi da su se članovi iste neformalne radne skupine, zajedno s dužnosnicom Martinom Dalić sastajali barem dvaput s u prostorijama Vlade Republike Hrvatske, kako bi o tijeku njihova rada obavijestili predsjednika Vlade.

Ujedno proizlazi da je, nakon što su članovi ove neformalne radne skupine izradili konačnu verziju nacrta Zakona o postupku izvanredne uprave i uputili ga 31. ožujka 2017. dužnosnici Martini Dalić te državnoj tajnici u Ministarstvu pravosuđa i savjetnici predsjednika Vlade, istog toga dana je Vlada Republike Hrvatske usvojila Konačni prijedlog zakona o postupku izvanredne uprave.

Iz navedenih okolnosti i izjava dužnosnice pred Odborom Hrvatskog sabora za gospodarstvo nedvojbeno proizlazi da je prilikom izrade nacrta Zakona o postupku izvanredne uprave u cijelosti izostala redovna procedura po kojoj nacrt zakona izrađuju službe nadležnog ministarstva uz angažman vanjskih suradnika po potrebi i to putem osnivanja radne skupine odnosno imenovanja njenih članova. Ujedno je nedvojbeno da je izostalo savjetovanje sa zainteresiranom javnošću sukladno Kodeksu, a dvojbeno ostaje je li izrađena procjena učinaka propisa, iako se radi o zakonu s iznimnim učinkom na gospodarstvo. Dvojbeno je i kako je u istom danu kada je konačna verzija nacrta zakona tek upućena elektroničkom poštom dužnosnici, postignuto da Ministarstvo pravosuđa i Ured za zakonodavstvo Vlade te nadležna ministarstva, sukladno članku 29. Poslovnika Vlade Republike Hrvatske, izrade mišljenja na konačni prijedloga Zakona.

U vezi navedenih okolnosti Povjerenstvo ističe da u ovom postupku ne donosi svoj sud niti je nadležno ocjenjivati je li zbog krizne gospodarske situacije takvo postupanje bilo opravdano.

Povjerenstvo ujedno ima na umu da je i članovima Vlade Republike Hrvatske, kao predlagateljima Zakona te zastupnicima u Hrvatskom saboru moralo iz dokumentacije biti razvidno da je gore navedena procedura izostala u cijelosti ili barem djelomično.

Međutim, dužnosnica Martina Dalić je, kao čelnica ministarstva koje je bilo nadležno tijelo državne uprave za izradu nacrta prijedloga Zakona o postupku izvanredne uprave, odgovorna za poštivanje načela transparentnosti u ovom postupku sukladno gore citiranim odredbama Kodeksa, ali i osobno odgovorna sukladno odredbama članka 5. stavka 4. ZSSI-a.

Pored činjenice da nije imenovala formalnu radnu skupinu u okviru Ministarstva gospodarstva, poduzetništva i obrta, a što proizlazi iz objavljene i citirane e-mail prepiske, odnosno činjenice da je istu vodila putem svoje privatne adrese elektroničke pošte, da su se sastanci odvijali izvan službenih prostorija, pa čak i posljednji sastanak odnosno večera nakon što je nacrt prijedloga Zakona već prihvaćen od strane Vlade Republike Hrvatske, zatim iz okolnosti da je u citiranom rješenju o odbačaju zahtjeva za pristup informacijama deklarirala da ne postoji nikav pisani trag o postupku izrade nacrta Zakona te osobama koje su u njemu sudjelovale, kao i da je i pred Odborom za gospodarstvo nijekala ikakvu povezanost s odvjetnikom koji je sudjelovao u neformalnoj radnoj skupini, može se opravdano zaključiti da je dužnosnica Martina Dalić predmetnu neformalnu radnu skupinu okupila i njome rukovodila na netransparentan način vezano uz izradu nacrta Zakona o postupku izvanredne uprave čime je prenijela poslove tijela državne uprave na neformalnu radnu skupinu za čija imena i reference javnost nije znala.

Pritom je značaj ovakvog postupanje dužnosnice veći imajući u vidu da se nedvojbeno radilo o zakonu za koji se znalo da će imati presudan značaj za rješavanje krize poslovanja daleko najvećeg gospodarskog subjekta u Republici Hrvatskoj, koji ujedno posluje i ima u svom portfelju kompanije u cijeloj regiji te koji je ujedno prezadužen kod velikog broja inozemnih vjerovnika

Slijedom navedenog Povjerenstvo zaključuje da je dužnosnica opisanom mogućom netransparentnošću postupanja povrijedila pravo građana da budu upoznati s postupanjem dužnosnice vezano za izradu nacrta predmetnog zakona u smislu članka 5. stavka 4. ZSSI-a. Dakle, radi se o formalnom aspektu njenog propusta.

Međutim iz saznanja na temelju objavljene e-mail korespondencije proizlaze dodatne okolnosti konkretne situacije, koje stavljaju postupanje dužnosnice u određeni kontekst.

Dužnosnici su u obnašanju javnih dužnosti dužni postupati na način kojim jačaju povjerenje građana u tijela javne vlasti pri čemu su dužni otkloniti svaku sumnju da su određeni interesi utjecali ili mogli utjecati na dužnosnika u pogledu donošenja odluka u obnašanju dužnosti.

Prilikom razmatranja opisanog netransparentnog postupanja dužnosnice u konkretnom slučaju treba imati na umu da je dužnosnica iz citirane tablice „Glavne stavke“, poslane dužnosnici 5. ožujka 2017.g. te daljnjih isticanja dodataka u verzijama nacrta mogla biti upoznata da osobe koje sudjeluju u neformalnoj radnoj skupini predlažu zakonsko rješenje prema kojem će osoba izvanrednog povjerenika, koju bira Vlada Republike Hrvatske, ujedno biti dužna odabrati savjetnike za potrebe provedbe stabilizacije i restrukturiranja te kojima će naknadu podmiriti koncern AGROKOR, dakle upravo savjetnike koji pružaju na tržištu iste usluge koje pružaju članovi neformalne radne skupine koji predlažu takvo rješenje, a pri čemu glavnog savjetnika potvrđuje tijelo čiji je dužnosnica čelnik.

Iz ovih okolnosti može se zaključiti da je dužnosnica već u toj fazi mogla doći do zaključka ili bar posumnjati da su članovi neformalne radne skupine imali namjeru da kroz takav kasniji konzultantski angažman ostvare prihod odnosno imovinsku korist.

Nadalje, treba imati na umu da je od strane odvjetnika Šavorića, u sklopu citirane e-mail prepiske obaviještena o njegovom mogućem sukobu interesa u poslovima izrade predmetnog nacrta Zakona odnosno općenito osmišljavanja rješenja za insolvencijski postupak trgovačkog društva AGROKOR d.d. u odnosu na činjenicu da istovremeno Odvjetničko društvo Šavorić & Partneri pruža ili je recentno vrijeme pružalo usluge VTB banci koja je kreditni vjerovnik trgovačkog društva AGROKOR d.d. te unatoč tome odvjetnik Šavorić obavještava dužnosnicu da će se njihova suradnja sa VTB bankom nastaviti i da će to preuzeti dva druga odvjetnika iz toga odvjetničkog društva i da smatra kako se tu u ne radi o „*konfliktu interesa*“.

Također, dužnosnica je unatoč postojanju značajnih zamjerki i upozorenja renomiranog pravnog stručnjaka na području prava društava na rješenja iz predmetnog nacrta zakona, posebno u pogledu upozorenja na moguću materijalnu odgovornost Republike Hrvatske odnosno na moguću štetu za državni proračun, ustrajala na hitnosti i netransparentnosti procedure izrade nacrta Zakona o postupku izvanredne uprave i podnošenja istog Vladi na žurno usvajanje.

Neovisno o tome hoće li se sva navedena upozorenja, kao i ostale primjedbe na neravnopravan položaj vjerovnika u konačnici pokazati u potpunosti neosnovanima, sami autoritet stručnosti osobe koja je dala primjedbe i upozorenja, kao odgovori osoba iz neformalne radne skupine, koje su pozivale na ustrajanje na rješenjima pod mogućnošću ustavnih tužbi, u najmanju ruku upućivale su na potrebu transparentne izrade nacrta predmetnog Zakona i konzultacije s zainteresiranom i širom stručnom javnosti.

Nadalje, treba imati na umu da je na prijedlog upravo Ministarstva gospodarstva, poduzetništva i obrta, Vlada Republike Hrvatske predložila imenovanje Ante Ramljaka izvanrednim povjerenikom u trgovačkom društvu AGROKOR d.d., koji je bio dio navedene neformalne grupe. Dakle dužnosnica je, kao čelnik ministarstva, za osobu koja će biti glavna i odgovorna za provedbu postupka izvanredne uprave toga društva predložila osobu koja je bila član grupe koja je osmišljavala Zakon kojim je taj postupak propisan netom prije njegova imenovanja.

Konačno, iz citirane objavljene e-mail prepiske i objavljenih računa može se zaključiti da su savjetnički angažman bilo izravno, bilo kao podizvođači na temelju navedenih ugovora s odabranim glavnim savjetnikom za restrukturiranje, sukladno zakonskoj odredbi iz članka 12. stavka 11. Zakona o postupku izvanredne uprave, dobile pravne osobe čiji su vlasnici, članovi uprave ili zaposlenici bili angažirani od dužnosnice Martine Dalić na izradi nacrta Zakona o postupku izvanredne uprave te koji su ujedno bili odmah po otvaranju postupka izvanredne uprave predstavljeni kao najbliži suradnici izvanrednog povjerenika Ante Ramljaka te su iz te pozicije sudjelovali u razmatranju i evaluaciji pristiglih ponuda na pozivnom natječaju za izbor glavnog savjetnika za restrukturiranje.

Povjerenstvo napominje da u ovom postupku ne razmatra niti ocjenjuje je li tvrtka AlixPartners opravdano izabrana za glavnog savjetnika za restrukturiranje, niti jesu li tvrtke koje je angažirao AlixPartners kao podizvođače, odnosno izvanredni povjerenik izravno (Odvjetničko društvo Šavorić & Partneri) imale sve potrebne kvalifikacije za usluge savjetovanja u restrukturiranju kao niti jesu li obavljali poslove za koje su tvrtki AlixPartners ispostavljali račune i je li cijena pruženih usluga opravdana i uobičajena.

Međutim, povodom svih gore navedenih okolnosti odnosno saznanja opravdano se može smatrati da je dužnosnica na određeni način interesno povezana s osobama iz predmetne neformalne radne skupine. Iako Povjerenstvu nisu poznate okolnosti ili eventualni prethodno postojeći privatni odnos dužnosnice s osobama iz neformalne radne skupine, činjenica je da je dužnosnica ove osobe angažirala u neformalnu radnu skupinu i činjenica je da su joj te osobe, koliko je poznato, bez naknade, pomagale u izradi nacrta predmetnog zakona, kao i da dužnosnica, prema vlastitoj izjavi, nije povjerila izradu nacrta zakona službama nadležnog ministarstva već je zadatak izrade preuzela sama kao čelnik tog ministarstva.

Nakon što je dovršila suradnju s osobama iz predmetne neformalne radne skupine na izradi nacrta Zakona te nakon predlaganja Ante Ramljaka za izvanrednog povjerenika društva AGROKOR d.d., ( čije je postupanje dužnosnica bila dužna dalje nadzirati; kroz mjesečna izvješća o poslovanju i suglasnost na imenovanje savjetnika za restrukturiranje), većina osoba iz te neformalne radne skupine, stupaju u izravne ili posredne poslovne odnose s društvom AGROKOR d.d. i time ostvaruju značajnu imovinsku korist. Time se stekao dojam o mogućem utjecaju tih osoba na objektivnost dužnosnice te o mogućem odnosu njezine ovisnosti prema tim osobama kao i dojma da je takav odnos bio razlog netransparentnog postupanja dužnosnice prilikom izrade predmetnog Zakona.

U tom smislu opravdana je javna percepcija da je, pored javnog interesa rješavanja gospodarske krize, postajao i privatni interes određenih osoba da pomoću provedbe Zakona o postupku izvanredne uprave, u čijoj su izradi sudjelovali, ostvare materijalnu korist.

Slijedom svega navedenoga, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnica Martina Dalić počinila moguću povredu članka 5. stavka 1. i 4. ZSSI-a, koja proizlazi iz mogućeg propusta dužnosnice da u postupku izrade Zakona o postupku izvanredne uprave, kao i u događajima koji su slijedili nakon donošenja Zakona, zaštiti vlastitu vjerodostojnost i dostojanstvo povjerene joj dužnosti, opravda povjerenje građana i upozna građane sa svojim djelovanjem, a što proizlazi iz saznanja da je dužnosnica tijekom ožujka 2017.g. na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona, kao i saznanja da je nakon donošenja navedenog Zakona dala prijedlog Vladi Republike Hrvatske da se za izvanrednog povjerenika trgovačkog društva AGROKOR d.d. imenuje osoba koja je bila dio te neformalne skupine te činjenice da su pojedine osobe iz te skupine kasnije stupale u poslovni odnos sa trgovačkim društvom AGROKOR d.d.

Stoga je Povjerenstvo, na temelju članka 39. stavka 1. ZSSI-a, donijelo odluku kao u točki I. izreke ovog akta.

Poziva se dužnosnica Martina Dalić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao i da Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetne navedene moguće povrede ZSSI-a. Povjerenstvo će tijekom postupka od Ministarstva gospodarstva, poduzetništva i obrta zatražiti podatke i dokumentaciju vezano za gore navedena saznanja i okolnosti, posebno vezano za način odabira osoba u neformalnu radnu skupinu koja je s dužnosnicom surađivala na izradi nacrta Zakona o postupku izvanredne uprave i eventualno sudjelovanje drugih tijela u izradi nacrta Zakona te vezano za okolnosti predlaganja izvanrednog povjerenika od strane dužnosnice, kao i njene suglasnosti na izbor savjetnika za restrukturiranje i eventualne suglasnosti na izbor ostalih savjetnika izvanredne uprave. Povjerenstvo će od društva AGROKOR d.d. zatražiti podatke o okolnostima angažmana savjetnika za restrukturiranje, njegovih podizvođača i isplata naknada savjetnicima.

Povjerenstvo napominje da se iz okolnosti, koje su na temelju utvrđenih saznanja poznate Povjerenstvu u vrijeme donošenja ove odluke o pokretanju postupka, ne može nedvojbeno zaključiti da je dužnosnica imala namjeru da osobe iz predmetne neformalne radne skupine putem navedenih poslovnih odnosa od društva AGROKOR d.d. ostvare neosnovanu korist.

Ukoliko pribavljeni podaci budu upućivali na moguće zabranjeno djelovanje dužnosnice Povjerenstvo tijekom postupka može utvrditi i eventualnu povredu članka 7. ZSSI-a.

Potrebno je dodati da Povjerenstvo u ovom postupku neće razmatrati niti ocjenjivati upućuju li određene činjenice na osnovanu sumnju u počinjenje kaznenog djela protiv službene dužnosti ili drugih kaznenih djela bilo koga od aktera predmetnih događaja, s obzirom da isto nije u nadležnosti Povjerenstva, već nadležnih tijela kaznenog progona.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Martina Dalić, elektroničkom dostavom
2. Na znanje podnositelju prijave, putem elektroničke pošte
3. Objava na internetskoj stranici Povjerenstva
4. Pismohrana